title: A Bizottság határozata (2019. június 11.) a rádióspektrum-politikával foglalkozó csoport felállításáról és a 2002/622/EK határozat hatályon kívül helyezéséről (EGT-vonatkozású szöveg.)

text:
                  12.6.2019

                  HU

                  Az Európai Unió Hivatalos Lapja

                  C 196/16

         A BIZOTTSÁG HATÁROZATA
         (2019. június 11.)
         a rádióspektrum-politikával foglalkozó csoport felállításáról és a 2002/622/EK határozat hatályon kívül helyezéséről
         (EGT-vonatkozású szöveg)
         (2019/C 196/08)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:

                     (1)

                     Az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozata (1) megállapítja az Unión belüli rádióspektrum-politika jogi kereteit. Ez biztosítja a szakpolitikai megközelítések összehangolását, és adott esetben a rádióspektrum rendelkezésre állására és hatékony használatára vonatkozó olyan harmonizált feltételek biztosítását, amelyek a belső piacnak olyan uniós szakpolitikai területeken történő kialakításához és működéséhez szükségesek, mint az elektronikus hírközlés, a közlekedés és a kutatás-fejlesztés.

                     (2)

                     A 676/2002/EK határozat értelmében a tagállamok, az uniós intézmények és az ipar, továbbá valamennyi érintett – kereskedelmi és nem kereskedelmi – rádióspektrum-felhasználó, valamint más érdekelt felek nézeteinek figyelembevétele céljából a Bizottság konzultációkat szervezhet mindazon technológiai, piaci és szabályozási fejleményekről, amelyek a rádióspektrum használatával összefügghetnek.

                     (3)

                     A 2002/622/EK bizottsági határozat (2) létrehozta a rádiófrekvencia-politikával foglalkozó csoport nevű tanácsadó csoportot (a továbbiakban: a csoport) azzal a céllal, hogy az segítse és tanácsokkal lássa el a Bizottságot rádiófrekvencia-politikai kérdésekben. Ezek közé tartozik a rádióspektrum frekvenciáinak elérhetősége, a rádiófrekvenciák harmonizálása és kiosztása, a kiosztásukra, elérhetőségükre és használatukra vonatkozó tájékoztatás, a frekvenciahasználati jogok odaítélésének módszerei, a frekvenciák átalakítása, áthelyezése, a rádiófrekvenciák tarifájának kialakítása és hatékony használata, valamint az emberi egészség védelme.

                     (4)

                     2018 decemberében az Európai Parlament és a Tanács elfogadta az (EU) 2018/1972 irányelvet (3), amely átdolgozta és felülvizsgálta az elektronikus hírközlésre vonatkozó uniós szabályozási keretet, és ennek kapcsán új feladatokat ruházott a csoportra.

                     (5)

                     A csoportnak még aktívabban hozzá kell járulnia az uniós rádióspektrum-politika fejlődéséhez, nem csak a technikai paramétereket, hanem a gazdasági, politikai, kulturális, stratégiai, egészségügyi és szociális szempontokat, valamint a rádióspektrum-használók különféle, potenciálisan ellentétes igényeit is figyelembe véve annak érdekében, hogy tisztességes, megkülönböztetéstől mentes és arányos egyensúly alakuljon ki.

                     (6)

                     A csoportban a tagállamok magas szintű kormányzati szakértőinek kell helyet kapnia. A csoportnak megfigyelők is tagjai lehetnek, és szükség szerint más – például szabályozó hatóságok, versenyhatóságok, piaci résztvevők, felhasználói, illetve fogyasztói csoportok képviselőiként részt vevő – személyeket is meghívhat üléseire.

                     (7)

                     A rádióspektrum-politikai kérdések valamennyi vonatkozó uniós szakpolitika összefüggésében történő megközelítésének központi eleme, hogy szoros operatív kapcsolatokat kell fenntartani a csoport és a különféle szakpolitikák – például a közlekedéspolitika, a rádióberendezésekre vonatkozó belső piaci politika, az audiovizuális politika, az űrpolitika és a hírközlési politika – végrehajtása céljából felállított konkrét csoportok, illetve bizottságok között.

                     (8)

                     Bár a rádióspektrum különböző részeiért különböző nemzeti kormányzati szervek felelősek, a megbeszélések hatékonyságának biztosítása érdekében a csoport ülésein részt vevő minden nemzeti küldöttségnek egységes és összehangolt nemzeti állásponttal kell rendelkeznie valamennyi olyan szakpolitikára vonatkozóan, amely az adott tagállamban a rádióspektrum-használatra hatással van, nemcsak a belső piaccal összefüggésben, hanem a közrenddel, a közbiztonsággal, a polgári védelemmel és a védelmi politikákkal összefüggésben is, mivel az ilyen politikák keretében történő rádióspektrum-használat befolyásolhatja a rádióspektrum egészének a szervezését.

                     (9)

                     A csoportnak valamennyi érintett kereskedelmi és nem kereskedelmi rádióspektrum-felhasználóval, valamint minden további érdekelttel konzultációt kell folytatnia a rádióspektrum-használatra vonatkozó technológiai, piaci és szabályozási fejleményekről. Gondoskodnia kell arról, hogy e konzultációk széles körben és előretekintő módon történjenek.

                     (10)

                     A rádióspektrum-használat nem áll meg a határokon, ezért a csoportot célszerű megnyitni a csatlakozó országok és az Európai Gazdasági Térség tagországainak megfigyelői előtt.

                     (11)

                     Helyénvaló a Postai és Távközlési Igazgatások Európai Értekezletét (CEPT) megfigyelőként meghívni a csoport üléseire, figyelembe véve a csoport tevékenységének a rádióspektrumra gyakorolt páneurópai szintű hatását, valamint a CEPT-nek és társult szerveinek a rádióspektrum-gazdálkodás terén szerzett jelentős szakmai tapasztalatát. Szintén helyénvaló a CEPT szakértelmére támaszkodni a rádiófrekvencia-kiosztás és az adatok elérhetősége terén a rádióspektrum-határozat alkalmazásában műszaki végrehajtási intézkedések kidolgozására adandó felhatalmazások keretében. Tekintettel a rádióspektrumot használó berendezések fejlődését szolgáló európai szabványosítás jelentőségére, hasonlóan fontos az Európai Távközlési Szabványügyi Intézet (ETSI) megfigyelőjének a csoport munkájába történő bevonása.

                     (12)

                     Az (EU) 2018/1972 irányelv és az (EU) 2018/1971 európai parlamenti és tanácsi rendelet (4) hatálybalépését követően célszerű a csoport feladatait az új szabályozási kerethez igazítani, és a csoport szerepét ennek megfelelően megerősíteni. Ez várhatóan megkönnyíti az uniós spektrumpolitika kialakítását az európai elektronikus hírközlési piac különböző területein, különösen a vezeték nélküli széles sávú szolgáltatások terén, tovább javítja a spektrumpolitika stratégiai irányultságát és átláthatóságát, valamint támogatja a rádióspektrum-politikai megközelítések uniós szintű stratégiai tervezését és összehangolását.

                     (13)

                     Az (EU) 2018/1972 irányelv által a csoportra ruházott új feladatok keretében a csoportnak – kérésükre – az Európai Parlamentnek és a Tanácsnak is tanácsokat kell adnia. E határozatnak emellett alapot kell biztosítania ahhoz, hogy a csoport a tagállamoknak az említett irányelv szerinti, rádióspektrummal kapcsolatos kötelezettségei végrehajtásának koordinációs fórumává váljon, többek között szakértői értékelési folyamat révén, és központi szerepet töltsön be a belső piac számára alapvető területeken, például a határokon átnyúló rádióspektrum-koordináció és szabványosítás terén.

                     (14)

                     Tekintettel az (EU) 2018/1972 irányelv hatálybalépése következtében szükségessé váló módosítások számára, az egyértelműség érdekében a 2002/622/EK határozatot hatályon kívül kell helyezni és fel kell váltani.

                     (15)

                     Az információk csoporttagok általi közzétételének szabályait az 1049/2001/EK európai parlamenti és tanácsi rendelettel (5) összhangban kell megállapítani, a személyes adatok feldolgozását pedig az (EU) 2018/1725 európai parlamenti és tanácsi rendeletnek (6) megfelelően kell végezni.

                     (16)

                     E határozatnak összhangban kell lennie a Bizottság által a bizottsági szakértői csoportok létrehozására és működésére vonatkozó horizontális szabályokkal (7), különös tekintettel a csoport tagságára, a megfigyelőkre, a meghívott szakértők részvételére és az ülések költségeire,

               A KÖVETKEZŐKÉPPEN HATÁROZOTT:

            1. cikk
            Tárgy
            „Rádióspektrum-politikával foglalkozó csoport” néven létrejön egy tanácsadó csoport (a továbbiakban: a csoport).

            2. cikk
            Feladatok

               (1)   A csoport segíti és tanácsokkal látja el a Bizottságot:

                           a)

                           uniós rádióspektrum-politikával kapcsolatos stratégiai kérdésekben;

                           b)

                           az uniós rádióspektrum-politikai megközelítések összehangolása tárgyában;

                           c)

                           a többéves rádióspektrum-politikai programokra vonatkozó, illetve a harmonizált rádióspektrumot megosztott vagy egyedi jogok tárgyát nem képező használatra való felszabadítását célzó jogalkotási javaslatokkal kapcsolatos vélemények kiadása révén;

                           d)

                           az elektronikus hírközlés szabályozási keretében foglalt rendelkezéseknek a rádióspektrum területén történő harmonizált alkalmazásával kapcsolatos bizottsági ajánlásokról – az Európai Elektronikus Hírközlési Szabályozók Testülete (BEREC) szerepének sérelme nélkül – megfogalmazott vélemények kiadása révén;

                           e)

                           a Bizottság, a tagállamok és az érintett illetékes hatóságok közötti, a rádióspektrumot érintő jelenlegi uniós jogszabályok, programok és szakpolitikák végrehajtásával kapcsolatos koordináció és együttműködés tárgyában;

                           f)

                           szükség szerint a rádióspektrum elérhetőségére és hatékony használatára vonatkozó feltételeknek a belső piac létrehozatalához és működéséhez szükséges harmonizációja tárgyában.

               (2)   A csoport segíti a tagállamoknak egymással és a Bizottsággal, illetve – kérésükre – a Tanáccsal és az Európai Parlamenttel folytatott együttműködését, támogatva a rádióspektrum-politikai megközelítések uniós szintű stratégiai tervezését és összehangolását az alábbiak révén:

                           a)

                           a rádióspektrummal összefüggő kérdésekre vonatkozó legjobb gyakorlatok kidolgozása az uniós jog végrehajtása céljából;

                           b)

                           a tagállamok közötti koordináció elősegítése az uniós jog végrehajtása és a belső piac fejlődéséhez való hozzájárulás céljából;

                           c)

                           a rádióspektrum kijelölésével és a rádióspektrum-használat engedélyezésével kapcsolatos tagállami megközelítések összehangolása, valamint jelentések és vélemények közzététele a rádióspektrummal összefüggő kérdésekről.

               (3)   A csoport segítséget nyújt a tagállamoknak a rádióspektrum-használattal kapcsolatos, határokon átnyúló spektrum-koordinációban annak biztosítására, hogy a rádióspektrum területükön történő használatát oly módon szervezzék meg, hogy az egyetlen másik tagállamot se akadályozzon – különösen a tagállamok közötti, határokon átnyúló káros zavarás révén – saját területén a rádióspektrum – különösen a harmonizált rádióspektrum – uniós jognak megfelelő használatában.
               E célból a csoport bármely érintett tagállam kérésére segítséget nyújt a határokon átnyúló egyeztetések, illetve a tagállamokat a rádióspektrum saját területükön való használatában akadályozó zavarás kapcsán a tagállamok között, illetve harmadik országokkal felmerülő problémák vagy viták rendezéséhez.
               A harmonizált rádióspektrum-spektrum tekintetében a csoport vélemény formájában javasolhat összehangolt megoldást a tagállamok között felmerülő ilyen problémákra vagy vitákra.

               (4)   A csoport segíti a Bizottságot a Tanácsnak készülő, a rádióspektrummal kapcsolatos ügyekben illetékes nemzetközi szervezetekben az Unió által képviselendő álláspont kialakításáról szóló, az Európai Unió működéséről szóló szerződés 218. cikke (9) bekezdésének megfelelő határozatok elfogadására irányuló javaslatokkal kapcsolatos előkészítő munkájában.

               (5)   A csoport találkozókat szervezhet, hogy a nemzeti szabályozó hatóságok vagy más illetékes hatóságok kérésére lehetővé tegye az engedélyezési folyamatokkal és a rádióspektrum-használat feltételeivel kapcsolatos vélemények és tapasztalatok megvitatását és cseréjét.

               (6)   Az (5) bekezdés sérelme nélkül, 2020. december 21-től a csoport az (EU) 2018/1972 irányelv 35. cikkének alkalmazásában szakértői fórumtalálkozókat szervez azon rádiófrekvenciákkal kapcsolatban, amelyek harmonizált feltételeit – a nemzeti szabályozó hatóság vagy az érintett tagállam más illetékes hatósága kérésére, illetve a Kódex 35. cikkének (2) bekezdésében említett kivételes esetekben a csoport saját kezdeményezésére – a 676/2002/EK határozatnak megfelelő műszaki végrehajtási intézkedések határozták meg, alkalmassá téve e frekvenciákat a vezeték nélküli széles sávú hálózatokhoz és szolgáltatásokhoz való használatra.

            3. cikk
            Tagság
            A csoport tagságát a tagállamok hatóságai alkotják.
            Minden tagállam kinevez egy magas szintű képviselőt, aki teljes felelősséggel tartozik a stratégiai rádióspektrum-politikáért.
            A Bizottság megfelelő szinten képviselteti magát a csoport minden ülésén, és biztosítja a csoport számára a titkárságot is.

            4. cikk
            Működés

               (1)   A Bizottság kérésére vagy saját kezdeményezésére a csoport a Bizottságnak címzett véleményeket és jelentéseket fogad el. A véleményeket és jelentéseket konszenzussal, vagy ha ez nem lehetséges, egyszerű többséggel fogadja el, úgy, hogy minden tagnak egy szavazata van. A többségtől eltérően szavazó tagoknak joguk van ahhoz, hogy álláspontjuk indoklását a véleményhez vagy jelentéshez csatolt külön nyilatkozatban összegezzék.

               (2)   A csoport az (1) bekezdésben meghatározott szabályoknak megfelelően fogadja el az olyan véleményeket és jelentéseket is, amelyek az Európai Parlamentnek vagy a Tanácsnak az elektronikus hírközléssel kapcsolatos rádióspektrum-politikai kérdésekről szóló vélemény vagy jelentés iránti kérelme nyomán készülnek. A csoport a Bizottság mellett annak az intézménynek juttatja el véleményét és jelentését, amelyik felkérte az elkészítésére. A jelentést vagy a véleményt adott esetben a csoport elnöke vagy a csoport által kijelölt tagja szóban is ismertetheti az Európai Parlamenttel vagy a Tanáccsal.

               (3)   A csoport a tagjai közül választja meg elnökét. A Bizottság által meghatározott hatáskör alapján a Bizottság alcsoportokat hozhat létre speciális kérdések megvizsgálására. Az alcsoportok a Bizottság által a bizottsági szakértői csoportok létrehozására és működésére vonatkozóan megállapított horizontális szabályokkal (8) összhangban működnek, és jelentést tesznek a csoportnak. Megbízatásuk teljesítését követően az alcsoportokat fel kell oszlatni.

               (4)   A Bizottság a csoport üléseit az elnökkel egyetértésben, a titkárságon keresztül hívhatja össze, a csoport hatáskörébe tartozó bármely ügyben. A Bizottság így jár el minden olyan esetben, amikor e határozat 2. cikke (2) bekezdésének alkalmazása azt szükségessé teszi.

               (5)   Eljárási szabályzatát a csoport a Bizottság javaslata alapján konszenzussal, vagy konszenzus hiányában egyszerű többséggel, tagállamonként egy szavazattal fogadja el. Az eljárási szabályzatot a Bizottságnak jóvá kell hagynia.

               (6)   A csoport megfigyelőket hívhat meg üléseire, beleértve az Európai Gazdasági Térség országai és az uniós tagjelölt országok, valamint a CEPT és az ETSI megfigyelőit; továbbá szakértőket és érdekelt feleket is meghallgathat. A megfigyelők maguk jelölik ki képviselőiket. A megfigyelők és képviselőik számára az elnök engedélyezheti, hogy részt vegyenek a csoport megbeszélésein és szakértelmüket megosszák a többi résztvevővel. A megfigyelők azonban nem rendelkeznek szavazati joggal, és nem vesznek részt a csoport ajánlásainak vagy tanácsainak kialakításában. Amennyiben a csoport úgy ítéli meg, hogy egy vélemény vagy jelentés elkészítéséhez helyénvaló bizonyítékokat gyűjteni, felkérheti az iparág érintett képviselőit, hogy ülésein ismertessék álláspontjukat.

               (7)   Amennyiben a csoport szükségesnek tartja, üléseire meghívhatja a nemzeti szabályozó hatóságok vagy más illetékes hatóságok, valamint a BEREC szakértőit.
               Az (EU) 2018/1972 irányelv 35. cikkének alkalmazásában a csoportnak lehetővé kell tennie a nemzeti szabályozó hatóságok vagy más, az (EU) 2018/1972 irányelvben említett illetékes hatóságok és a BEREC szakértőinek részvételét.
               A BEREC-cel és a Bizottsággal egyetértésben megállapítandó részletes szabályokra is figyelemmel, a csoport lehetővé teszi a BEREC számára, hogy részt vegyen a BEREC hatáskörébe tartozó, a rádióspektrummal összefüggő piaci szabályozási és verseny-vonatkozású ügyekben folytatott tevékenységeiben.

            5. cikk
            Kapcsolat az Európai Parlamenttel
            A 2. és 4. cikk sérelme nélkül az Európai Parlamentnek továbbítandó információk és az Európai Parlament szakértőinek a csoport ülésein való részvétele tekintetében az Európai Parlament és az Európai Bizottság közötti kapcsolatokról szóló keretmegállapodás (9) 15. pontja, valamint I. és II. melléklete alkalmazandó.

            6. cikk
            Konzultáció
            A csoport nyílt és átlátható módon már korai szakaszban széles körű konzultációt folytat a piaci szereplőkkel, a fogyasztókkal és a végfelhasználókkal.

            7. cikk
            Titoktartás
            Ha a Bizottság kijelenti, hogy a kért vélemény vagy a felmerült kérdés bizalmas természetű, akkor a csoport tagjait, valamint a megfigyelőket és a csoport ülésein jelen lévő minden egyéb személyt titoktartási kötelezettség terhel azokkal az információkkal kapcsolatban, amelyek a csoportban, annak alcsoportjaiban vagy szakértői munkacsoportjaiban végzett munkájuk során a birtokukba kerülnek. A Bizottság ilyen esetekben dönthet úgy, hogy csak a csoport tagjai lehetnek jelen az üléseken.

            8. cikk
            Szakmai titoktartás és a minősített adatok kezelése
            A csoport tagjait és azok képviselőit, valamint a meghívott szakértőket és megfigyelőket szakmai titoktartási kötelezettség terheli, amely a Szerződések és az őket végrehajtó szabályok révén az intézmények minden tagjára és személyzetére alkalmazandó, továbbá a Bizottság által az (EU, Euratom) 2015/443 bizottsági határozatban (10) és az (EU, Euratom) 2015/444 bizottsági határozatban (11) lefektetett, az EU-minősített adatok védelmét szolgáló biztonsági szabályok vonatkoznak rájuk. E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.

            9. cikk
            Átláthatóság

               (1)   A csoportnak és alcsoportjainak szerepelniük kell a szakértői csoportok nyilvántartásában.

               (2)   Az összetétel tekintetében a szakértői csoportok nyilvántartásában a következő adatok kerülnek közzétételre:

                           a)

                           a megfigyelők neve;

                           b)

                           a tagállamok hatóságainak neve;

                           c)

                           a harmadik országok hatóságainak neve.

               (3)   Minden releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy a szakértői csoportok nyilvántartásában, vagy pedig egy ott feltüntetett link segítségével elérhető, ezeket az információkat tartalmazó weboldalon. Az ilyen weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.

               (4)   A Bizottság egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.

            10. cikk
            Az ülések költségei

               (1)   A csoport és az alcsoportok tevékenységében részt vevők nem részesülnek díjazásban szolgálataikért.

               (2)   A csoport ülései esetében az utazási költségek Bizottság általi megtérítése tagállami küldöttségenként egy személyre korlátozódik. A 4. cikk (6) bekezdésének hatálya alá tartozó megfigyelők és szakértők, illetve egyéb érdekelt felek utazási költségeit a Bizottság nem téríti meg, ahogyan a csoportnak, annak elnökének vagy képviselőinek érdekelt felekkel való találkozói kapcsán felmerülő költségeket sem.

               (3)   A csoport üléseinek szervezésével kapcsolatban felmerülő költségeket a Bizottság fedezi, amennyiben az ilyen ülésekre Brüsszelben kerül sor. A csoportnak az Európai Unión belül, de Brüsszelen kívül tartott ülései esetében a Bizottság csak az utazási költségeket fedezi.

               (4)   A Bizottság külső tanulmányokat rendelhet a csoport munkájának támogatására. Ebben az esetben a Bizottság jogosult dönteni a tanulmány szükségességéről, ő fedezi a felmerülő költségeket, és felelős az ilyen tanulmányok kezeléséért.

               (5)   A csoport honlapjának létrehozásával és karbantartásával kapcsolatos költségeket a Bizottság fedezi.

            11. cikk
            Hatályon kívül helyezés
            A 2002/622/EK határozat hatályát veszti.

            Kelt Brüsszelben, 2019. június 11-én.

                  a Bizottság részéről

               Mariya GABRIEL

                  a Bizottság tagja

            (1)  Az Európai Parlament és a Tanács 676/2002/EK határozata (2002. március 7.) az Európai Közösség rádióspektrum-politikájának keretszabályozásáról (HL L 108., 2002.4.24., 1. o.).

            (2)  A Bizottság 2002/622/EK határozata (2002. július 26.) a rádiófrekvencia-politikával foglalkozó csoport létrehozásáról (HL L 198., 2002.7.27., 49. o.).

            (3)  Az Európai Parlament és a Tanács (EU) 2018/1972 irányelve (2018. december 11.) az Európai Elektronikus Hírközlési Kódex létrehozásáról (HL L 321., 2018.12.17., 36. o.).

            (4)  Az Európai Parlament és a Tanács (EU) 2018/1971 rendelete (2018. december 11.) az Európai Elektronikus Hírközlési Szabályozók Testületének (BEREC) és a BEREC Működését Segítő Ügynökségnek (BEREC Hivatal) a létrehozásáról, az (EU) 2015/2120 rendelet módosításáról, valamint az 1211/2009/EK rendelet hatályon kívül helyezéséről (HL L 321., 2018.12.17., 1. o.).

            (5)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).

            (6)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).

            (7)  A Bizottság határozata (2016. május 30.) a bizottsági szakértői csoportok létrehozására és működésére vonatkozó horizontális szabályok megállapításáról (C[2016] 3301 final).

            (8)  A Bizottság határozata (2016. május 30.) a bizottsági szakértői csoportok létrehozására és működésére vonatkozó horizontális szabályok megállapításáról (C[2016] 3301 final).

            (9)  HL L 304., 2010.11.20., 47. o.

            (10)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).

            (11)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).


title: A Tanács (EU) 2019/951 határozata (2019. május 17.) az Európai Közösség és a Zöld-foki Köztársaság közötti halászati partnerségi megállapodás végrehajtásáról szóló jegyzőkönyvnek (2019–2024) az Európai Unió nevében történő aláírásáról és ideiglenes alkalmazásáról

text:
                  12.6.2019

                  HU

                  Az Európai Unió Hivatalos Lapja

                  L 154/1

         A TANÁCS (EU) 2019/951 HATÁROZATA
         (2019. május 17.)
         az Európai Közösség és a Zöld-foki Köztársaság közötti halászati partnerségi megállapodás végrehajtásáról szóló jegyzőkönyvnek (2019–2024) az Európai Unió nevében történő aláírásáról és ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben annak 218. cikke (5) bekezdésével,
         tekintettel az Európai Bizottság javaslatára,
         mivel:

                     (1)

                     A Tanács 2006. december 19-én elfogadta a 2027/2006/EK rendeletet (1), amellyel megkötötte az Európai Közösség és a Zöld-foki Köztársaság közötti halászati partnerségi megállapodást (2) (a továbbiakban: a megállapodás). A megállapodás 2007. március 30-án hatályba lépett, hallgatólagosan meghosszabbításra került és jelenleg is hatályos.

                     (2)

                     A Tanács – a Bizottság ajánlását követően – 2018. június 4-én a megállapodás végrehajtásáról szóló új jegyzőkönyv megkötésére irányuló tárgyalások megkezdésére való felhatalmazásról határozott a Zöld-foki Köztársasággal.

                     (3)

                     A megállapodás legutóbbi jegyzőkönyve 2018. december 22-én hatályát vesztette.

                     (4)

                     A Bizottság az Unió nevében tárgyalásokat folytatott egy új jegyzőkönyvről. E tárgyalások eredményeként az új jegyzőkönyvet a felek 2018. október 12-én parafálták.

                     (5)

                     Az Európai Közösség és a Zöld-foki Köztársaság közötti halászati partnerségi megállapodás végrehajtásáról szóló jegyzőkönyv (2019–2024) (a továbbiakban: a jegyzőkönyv) lehetővé kívánja tenni az Unió és a Zöld-foki Köztársaság számára, hogy szorosabban működjenek együtt a fenntartható halászati politika és a zöld-foki-szigeteki vizek halászati erőforrásai felelősségteljes kiaknázásának előmozdításában, valamint a Zöld-foki Köztársaság azon erőfeszítéseinek támogatásában, amelyek a kék gazdaság fejlesztésére irányulnak.

                     (6)

                     Annak érdekében, hogy az uniós hajók gyorsan megkezdhessék halászati tevékenységüket, a jegyzőkönyvet annak aláírásától ideiglenesen alkalmazni kell.

                     (7)

                     A jegyzőkönyvet alá kell írni és a hatálybalépéséhez szükséges eljárások befejezéséig ideiglenesen alkalmazni kell,

               ELFOGADTA EZT A HATÁROZATOT:

            1. cikk
            Az Európai Közösség és a Zöld-foki Köztársaság közötti halászati partnerségi megállapodás végrehajtásáról szóló jegyzőkönyvnek (2019–2024) az Unió nevében történő aláírására a Tanács felhatalmazást ad, figyelemmel a jegyzőkönyv megkötésére.
            A jegyzőkönyv szövegét csatolták e határozathoz.

            2. cikk
            A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t.

            3. cikk
            A jegyzőkönyvet aláírásának napjától (3) a hatálybalépéséhez szükséges eljárások befejezéséig ideiglenesen alkalmazni kell.

            4. cikk
            Ez a határozat az elfogadásának napján lép hatályba.

            Kelt Brüsszelben, 2019. május 17-én.

                  a Tanács részéről

                  az elnök

               E.O. TEODOROVICI

            (1)  A Tanács 2027/2006/EK rendelete (2006. december 19.) az Európai Közösség és a Zöld-foki Köztársaság között létrejött halászati partnerségi megállapodás megkötéséről (HL L 414., 2006.12.30., 1. o.).

            (2)  HL L 414., 2006.12.30., 3. o.

            (3)  A megállapodás ideiglenes alkalmazásának kezdő időpontját a Tanács Főtitkársága az Európai Unió Hivatalos Lapjában teszi közzé.


title: A Tanács (EU, Euratom) 2019/958 határozata (2019. június 6.) az Európai Gazdasági és Szociális Bizottságnak a Bolgár Köztársaság által javasolt egy tagja kinevezéséről

text:
                  12.6.2019

                  HU

                  Az Európai Unió Hivatalos Lapja

                  L 154/40

         A TANÁCS (EU, Euratom) 2019/958 HATÁROZATA
         (2019. június 6.)
         az Európai Gazdasági és Szociális Bizottságnak a Bolgár Köztársaság által javasolt egy tagja kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 302. cikkére,
         tekintettel az Európai Atomenergia-közösséget létrehozó szerződésre és különösen annak 106a. cikkére,
         tekintettel a bolgár kormány javaslatára,
         tekintettel az Európai Bizottság véleményére,
         mivel:

                     (1)

                     A Tanács 2015. szeptember 18-án és 2015. október 1-jén elfogadta az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig tartó időszakra történő kinevezéséről szóló (EU, Euratom) 2015/1600 (1), illetve (EU, Euratom) 2015/1790 (2) határozatot.

                     (2)

                     Bojidar DANEV elhunytát követően az Európai Gazdasági és Szociális Bizottság egy tagjának helye megüresedett,

               ELFOGADTA EZT A HATÁROZATOT:

            1. cikk
            A Tanács Radoszvet RADEV-et (Executive President of the Bulgarian Industrial Association), a hivatali idő hátralévő részére, azaz 2020. szeptember 20-ig az Európai Gazdasági és Szociális Bizottság tagjává nevezi ki.

            2. cikk
            Ez a határozat az elfogadásának napján lép hatályba.

            Kelt Luxembourgban, 2019. június 6-án.

                  a Tanács részéről

                  az elnök

               A. BIRCHALL

            (1)  A Tanács (EU, Euratom) 2015/1600 határozata (2015. szeptember 18.) az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 248., 2015.9.24., 53. o.).

            (2)  A Tanács (EU, Euratom) 2015/1790 határozata (2015. október 1.) az Európai Gazdasági és Szociális Bizottság tagjainak a 2015. szeptember 21-től2020. szeptember 20-ig terjedő időtartamra történő kinevezéséről (HL L 260., 2015.10.7., 23. o.).


title: A Tanács (EU) 2019/959 határozata (2019. június 6.) a Régiók Bizottságának a Svéd Királyság által javasolt egy tagja kinevezéséről

text:
                  12.6.2019

                  HU

                  Az Európai Unió Hivatalos Lapja

                  L 154/41

         A TANÁCS (EU) 2019/959 HATÁROZATA
         (2019. június 6.)
         a Régiók Bizottságának a Svéd Királyság által javasolt egy tagja kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 305. cikkére,
         tekintettel a svéd kormány javaslatára,
         mivel:

                     (1)

                     A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot. 2015. július 20-án a Tanács (EU) 2015/1203 határozata (4) értelmében Lotta HÅKANSSON HARJU-t Anna LJUNGDELL váltotta fel tagként. 2017. május 22-én a Tanács (EU) 2017/884 határozata (5) értelmében Anna LJUNGDELL-t Camilla JANSON váltotta fel tagként.

                     (2)

                     Camilla JANSON hivatali idejének lejártát követően a Régiók Bizottsága egy tagjának helye megüresedett,

               ELFOGADTA EZT A HATÁROZATOT:

            1. cikk
            A Tanács a hivatali idő hátralévő részére, azaz 2020. január 25-ig, a Régiók Bizottsága tagjává nevezi ki a következő személyt:

                        —

                        Karin WANNGÅRD, Ledamot i kommunfullmäktige, Stockholms kommun.

            2. cikk
            Ez a határozat az elfogadásának napján lép hatályba.

            Kelt Luxembourgban, 2019. június 6-án.

                  a Tanács részéről

                  az elnök

               A. BIRCHALL

            (1)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

            (2)  A Tanács (EU) 2015/190 határozata (2015. február 5.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

            (3)  A Tanács (EU) 2015/994 határozata (2015. június 23.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).

            (4)  A Tanács (EU) 2015/1203 határozata (2015. július 20.) a Régiók Bizottsága három svéd tagjának és hat svéd póttagjának kinevezéséről (HL L 195., 2015.7.23., 44. o.).

            (5)  A Tanács (EU) 2017/884 határozata (2017. május 22.) a Régiók Bizottságának a Svéd Királyság által javasolt egy tagja kinevezéséről (HL L 135., 2017.5.24., 21. o.).


title: A Tanács (EU) 2019/960 határozata (2019. június 6.) a Régiók Bizottságának a Cseh Köztársaság által javasolt két tagja és két póttagja kinevezéséről

text:
                  12.6.2019

                  HU

                  Az Európai Unió Hivatalos Lapja

                  L 154/42

         A TANÁCS (EU) 2019/960 HATÁROZATA
         (2019. június 6.)
         a Régiók Bizottságának a Cseh Köztársaság által javasolt két tagja és két póttagja kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 305. cikkére,
         tekintettel a cseh kormány javaslatára,
         mivel:

                     (1)

                     A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

                     (2)

                     Adriana KRNÁČOVÁ és Petr OSVALD hivatali idejének lejártát követően a Régiók Bizottsága két tagjának helye megüresedett.

                     (3)

                     Tomáš HUDEČEK hivatali idejének lejártát követően a Régiók Bizottsága egy póttagjának helye megüresedett.

                     (4)

                     Jan MAREŠ-nek a Régiók Bizottsága tagjává történő kinevezését követően egy póttag helye megüresedett,

               ELFOGADTA EZT A HATÁROZATOT:

            1. cikk
            A Tanács a hivatali idő hátralévő részére, azaz 2020. január 25-ig, a Régiók Bizottságába a következő személyeket nevezi ki:

                        a)

                        tagként:

                                    —

                                    Zdeněk HŘIB, Člen zastupitelstva hl. m. Prahy,

                                    —

                                    Jan MAREŠ, Člen zastupitelstva statutárního města Chomutov,

                              és

                        b)

                        póttagként:

                                    —

                                    Martin DLOUHÝ, Člen zastupitelstva hl. m. Prahy,

                                    —

                                    Jaroslav ZÁMEČNÍK, Člen zastupitelstva statutárního města Liberec.

            2. cikk
            Ez a határozat az elfogadásának napján lép hatályba.

            Kelt Luxembourgban, 2019. június 6-án.

                  a Tanács részéről

                  az elnök

               A. BIRCHALL

            (1)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

            (2)  A Tanács (EU) 2015/190 határozata (2015. február 5.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

            (3)  A Tanács (EU) 2015/994 határozata (2015. június 23.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).


title: Az Európai Parlament (EU) 2019/991 határozata (2019. január 16.) az Európai Menekültügyi Támogatási Hivatal 2016. évi pénzügyi évre vonatkozó elszámolásának lezárásáról

text:
               18.6.2019

               HU

               Az Európai Unió Hivatalos Lapja

               L 160/23

      AZ EURÓPAI PARLAMENT (EU) 2019/991 HATÁROZATA
      (2019. január 16.)
      az Európai Menekültügyi Támogatási Hivatal 2016. évi pénzügyi évre vonatkozó elszámolásának lezárásáról
      AZ EURÓPAI PARLAMENT,

                  —

                  tekintettel az Európai Menekültügyi Támogatási Hivatal 2016. évi pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Menekültügyi Támogatási Hivatal 2016. évi pénzügyi évre vonatkozó éves beszámolójáról szóló jelentésére, a hivatal válaszával együtt (1),

                  —

                  tekintettel a Számvevőszéknek a 2016. évi pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti nyilatkozatára (2),

                  —

                  tekintettel a 2016. évi pénzügyi évre szóló költségvetés végrehajtása tekintetében a Hivatal számára adandó mentesítésről szóló, 2018. február 20-i tanácsi ajánlásra (05941/2018 – C8-0087/2018),

                  —

                  tekintettel a 2016. évi pénzügyi évre vonatkozó mentesítésről szóló határozatot elhalasztó, 2018. április 18-i határozatára (3), valamint az Európai Menekültügyi Támogatási Hivatal ügyvezető igazgatójának válaszára,

                  —

                  tekintettel 2018. október 24-i határozatára (4), amelyben elutasítja az Európai Menekültügyi Támogatási Hivatal ügyvezető igazgatója mentesítését az akadémia 2016-as pénzügyi évre szóló költségvetésének végrehajtására vonatkozóan,

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (5) és különösen annak 208. cikkére,

                  —

                  tekintettel az Európai Menekültügyi Támogatási Hivatal létrehozásáról szóló, 2010. május 19-i 439/2010/EU európai parlamenti és tanácsi rendeletre (6) és különösen annak 36. cikkére,

                  —

                  tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (7) és különösen annak 108. cikkére,

                  —

                  tekintettel eljárási szabályzata 94. cikkére és IV. melléklete 5. cikke (2) bekezdése a) pontjának második bekezdésére,

         1.

            jóváhagyja az Európai Menekültügyi Támogatási Hivatal 2016. évi pénzügyi évre vonatkozó elszámolásának lezárását;

         2.

            utasítja elnökét, hogy továbbítsa ezt a határozatot az Európai Menekültügyi Támogatási Hivatal ügyvezető igazgatójának, a Tanácsnak, a Bizottságnak és a Számvevőszéknek és gondoskodjon az Európai Unió Hivatalos Lapjában (L sorozat) való közzétételéről.

               az elnök

            Antonio TAJANI

               a főtitkár

            Klaus WELLE

         (1)  HL C 417., 2017.12.6., 79. o.

         (2)  Lásd az 1. lábjegyzetet.

         (3)  HL L 248., 2018.10.3., 195. o.

         (4)  HL L 331., 2018.12.28., 213. o.

         (5)  HL L 298., 2012.10.26., 1. o.

         (6)  HL L 132., 2010.5.29., 11. o.

         (7)  HL L 328., 2013.12.7., 42. o.


title: A Tanács (EU) 2019/1086 határozata (2019. június 18.) a Korrupció Elleni Államok Csoportjában (GRECO) betöltött megfigyelői státusznak az Európai Unió számára történő biztosításáról szóló határozattal kapcsolatban a GRECO plenáris ülésén vagy az Európa Tanács Miniszteri Bizottságában az Unió által képviselendő álláspont meghatározásáról

text:
                  26.6.2019

                  HU

                  Az Európai Unió Hivatalos Lapja

                  L 171/115

         A TANÁCS (EU) 2019/1086 HATÁROZATA
         (2019. június 18.)
         a Korrupció Elleni Államok Csoportjában (GRECO) betöltött megfigyelői státusznak az Európai Unió számára történő biztosításáról szóló határozattal kapcsolatban a GRECO plenáris ülésén vagy az Európa Tanács Miniszteri Bizottságában az Unió által képviselendő álláspont meghatározásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 83. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:

                     (1)

                     Az Európa Tanácsnak a részleges és kibővített megállapodásokról szóló 93(28) alapokmány szerinti határozata lehetőséget biztosít arra, hogy az Európa Tanácsban tagsággal nem rendelkező államok és nemzetközi szervezetek megfigyelői státuszt kapjanak a részleges és a kibővített megállapodásokban, így például a Korrupció Elleni Államok Csoportjának (GRECO) létrehozásáról szóló megállapodásban.

                     (2)

                     2019. június 6-án a Tanács támogatását fejezte ki az iránt, hogy az Uniónak megfigyelői státusza legyen a GRECO-ban, és felkérte a Bizottságot, hogy terjesszen elő javaslatot az Unió által az Európa Tanácsban képviselendő álláspont meghatározásáról.

                     (3)

                     2019. június 6-án a Bizottság kérelmet nyújtott be az Európa Tanács főtitkárának arra vonatkozóan, hogy az Unió megfigyelőként vehessen részt a GRECO-ban.

                     (4)

                     A megfigyelői státusz megszerzése joghatásokkal jár, amelyek a következőkre korlátozódnak: a megfigyelők részt vehetnek a GRECO ülésein és hozzáférhetnek valamennyi megvitatott dokumentumhoz; a megfigyelők nem rendelkeznek szavazati joggal, nem képezik értékelés tárgyát, nem foglalnak hivatalosan állást az értékelési folyamatokban, és nem vesznek részt értékelő látogatásokon. A megfigyelőktől nem kérnek pénzügyi hozzájárulást.

                     (5)

                     Az esetleges jövőbeli teljes jogú tagság lehetőségét nem zárja ki az, ha az Unió megfigyelőként részt vesz a GRECO-ban.

                     (6)

                     Az Unió minden tagállama tagja a GRECO-nak.

                     (7)

                     Várható, hogy a GRECO a 2019. június 17. és 21. között Strasbourgban tartandó 83. plenáris ülésén vagy az azt követő plenáris ülésén felkérést kap arra, hogy határozzon az Unió megfigyelői státuszáról.

                     (8)

                     Ha a GRECO 83. plenáris ülésén vagy az azt követő plenáris ülésén nem fogadják el az említett határozatot, várható, hogy a kérdést az Európa Tanács Miniszteri Bizottsága elé terjesztik, és hogy a Miniszteri Bizottság felkérést kap arra, hogy határozzon a GRECO-ban betöltött megfigyelői státusz Unió számára történő biztosításáról.

                     (9)

                     Helyénvaló meghatározni a GRECO-ban betöltött megfigyelői státusz Unió számára történő biztosításáról szóló határozattal kapcsolatban a GRECO plenáris ülésén vagy az Európa Tanács Miniszteri Bizottságában az Unió által képviselendő álláspontot.

                     (10)

                     Ez a határozat összhangban van a lojális együttműködés elvével.

                     (11)

                     Ez a határozat összhangban van a hatáskör-átruházás elvével és és nem érinti a hatásköröknek az Unió és tagállamai közötti megosztását.

                     (12)

                     Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, a jegyzőkönyv 4. cikkének sérelme nélkül, ezek a tagállamok nem vesznek részt ennek a határozatnak az elfogadásában és alkalmazásában, az rájuk nézve nem kötelező és nem alkalmazandó.

                     (13)

                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikkével összhangban Dánia nem vesz részt e határozat elfogadásában, az rá nézve nem kötelező és nem alkalmazandó,

               ELFOGADTA EZT A HATÁROZATOT:

            1. cikk
            A Korrupció Elleni Államok Csoportjában (GRECO) az Unió számára megfigyelői státusz biztosításáról szóló határozattal kapcsolatban az Unió által képviselendő álláspont a következő:

                        a)

                        az Unió tagállamai támogatják azon határozatnak a GRECO 83. plenáris ülésén vagy az azt követő plenáris ülésén történő elfogadását, amely az Unió számára a GRECO-ban megfigyelői státuszt biztosít;

                        b)

                        ha a GRECO-ban betöltött megfigyelői státusz Unió számára történő biztosításáról szóló határozatot nem fogadják el a GRECO 83. plenáris ülésén vagy az azt követő plenáris ülésén, az Unió tagállamai támogatják a kérdésnek az Európa Tanács Miniszteri Bizottsága elé való terjesztését, és támogatják a GRECO-ban betöltött megfigyelői státusz Unió számára történő biztosításáról szóló határozatnak az említett bizottság általi elfogadását.

            2. cikk
            Ez a határozat az elfogadásának napján lép hatályba.

            Kelt Luxembourgban, 2019. június 18-án.

                  a Tanács részéről

                  az elnök

               P. DAEA


title: A Tanács (EU) 2019/1104 határozata (2019. június 25.) a Régiók Bizottsága tagjainak és póttagjainak a 2015. január 26-tól 2020. január 25-ig tartó időszakra történő kinevezéséről szóló (EU) 2015/116 határozat módosításáról

text:
                  28.6.2019

                  HU

                  Az Európai Unió Hivatalos Lapja

                  L 175/33

         A TANÁCS (EU) 2019/1104 HATÁROZATA
         (2019. június 25.)
         a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 305. cikkére,
         tekintettel az észt kormány javaslatára,
         mivel:

                     (1)

                     A Tanács 2015. január 26-án elfogadta a Régiók Bizottsága – többek között észt – tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 határozatot (1).

                     (2)

                     Mihkel JUHKAMI (Mayor of Rakvere City) és Kurmet MÜÜRSEPP (Member of Antsla Rural Municipality Council) 2015. január 26. óta a Régiók Bizottságának tagjai.

                     (3)

                     Rait PIHELGAS (Mayor of Ambla Rural Municipality) és Jan TREI (Mayor of Viimsi Rural Municipality) 2015. január 26. óta a Régiók Bizottságának póttagjai.

                     (4)

                     Az észt kormány a 2019. június 4-i levelében tájékoztatta a Tanácsot a Mihkel JUHKAMI, Kurmet MÜÜRSEPP, Rait PIHELGAS és Jan TREI jelenlegi képviselői mandátuma keretében betöltött hivatalok tekintetében bekövetkezett változásokról.

                     (5)

                     Az (EU) 2015/116 határozatot ennek megfelelően módosítani kell,

               ELFOGADTA EZT A HATÁROZATOT:

            1. cikk
            Az (EU) 2015/116 határozat I. mellékletében a Mihkel JUHKAMI-ra és Kurmet MÜÜRSEPP-re vonatkozó bejegyzések helyébe a következő szöveg lép:

               „Mihkel JUHKAMI
               Chairman of Rakvere Town Council
               Kurmet MÜÜRSEPP

                  Deputy Mayor of Antsla Rural Municipality”.

            2. cikk
            Az (EU) 2015/116 határozat II. mellékletében a Rait PIHELGAS-ra és Jan TREI-re vonatkozó bejegyzések helyébe a következő szöveg lép:

               „Rait PIHELGAS
               Mayor of Järva Rural Municipality
               Jan TREI

                  Member of Viimsi Rural Municipality Council”.

            3. cikk
            Ez a határozat az elfogadásának napján lép hatályba.

            Kelt Luxembourgban, 2019. június 25-én.

                  a Tanács részéről

                  az elnök

               A. ANTON

            (1)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).


title: A Tanács (EU) 2019/1107 határozata (2019. június 25.) a Régiók Bizottságának a Spanyol Királyság által javasolt egy póttagja kinevezéséről

text:
                  28.6.2019

                  HU

                  Az Európai Unió Hivatalos Lapja

                  L 175/37

         A TANÁCS (EU) 2019/1107 HATÁROZATA
         (2019. június 25.)
         a Régiók Bizottságának a Spanyol Királyság által javasolt egy póttagja kinevezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 305. cikkére,
         tekintettel a spanyol kormány javaslatára,
         mivel:

                     (1)

                     A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot. 2015. december 16-án az (EU) 2015/2397 tanácsi határozat (4) értelmében Javier GONZALEZ ORTIZ-t Maria Luisa de MIGUEL ANASAGASTI váltotta fel póttagként.

                     (2)

                     Maria Luisa de MIGUEL ANASAGASTI hivatali idejének lejártát követően a Régiók Bizottsága egy póttagjának helye megüresedett,

               ELFOGADTA EZT A HATÁROZATOT:

            1. cikk
            A Tanács a hivatali idő hátralévő részére, azaz 2020. január 25-ig, a Régiók Bizottsága póttagjává nevezi ki a következő személyt:

                        —

                        Julián ZAFRA DÍAZ, Director General de Asuntos Económicos con la Unión Europea del Gobierno de Canarias.

            2. cikk
            Ez a határozat az elfogadásának napján lép hatályba.

            Kelt Luxembourgban, 2019. június 25-én.

                  a Tanács részéről

                  az elnök

               A. ANTON

            (1)  A Tanács (EU) 2015/116 határozata (2015. január 26.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

            (2)  A Tanács (EU) 2015/190 határozata (2015. február 5.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

            (3)  A Tanács (EU) 2015/994 határozata (2015. június 23.) a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).

            (4)  A Tanács (EU) 2015/2397 határozata (2015. december 16.) a Régiók Bizottsága egy spanyol tagjának és egy spanyol póttagjának kinevezéséről (HL L 332., 2015.12.18., 144. o.).


title: A Tanács (KKPB) 2019/1210 határozata (2019. július 15.) a Koreai Népi Demokratikus Köztársasággal szembeni korlátozó intézkedésekről szóló (KKBP) 2016/849 határozat módosításáról

text:
                  17.7.2019

                  HU

                  Az Európai Unió Hivatalos Lapja

                  L 191/9

         A TANÁCS (KKPB) 2019/1210 HATÁROZATA
         (2019. július 15.)
         a Koreai Népi Demokratikus Köztársasággal szembeni korlátozó intézkedésekről szóló (KKBP) 2016/849 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2016. május 27-én elfogadta a Koreai Népi Demokratikus Köztársasággal szembeni korlátozó intézkedésekről szóló (KKBP) 2016/849 határozatot ( (1)).

                     (2)

                     A Tanács a (KKBP) 2016/849 határozat 36. cikkének (2) bekezdésével összhangban felülvizsgálta a jegyzékbe vett személyeknek és szervezeteknek az említett határozat II., III., V. és VI. mellékletében foglalt jegyzékét.

                     (3)

                     Az egyik személyre vonatkozóan az I. és a II. mellékletben is szerepel bejegyzés, ezért a vonatkozó bejegyzést a II. mellékletből törölni kell. Az egyik szervezetre vonatkozóan a III. mellékletben foglalt bejegyzést naprakésszé kell tenni.

                     (4)

                     A (KKBP) 2016/849 határozatot ennek megfelelően módosítani kell,

               ELFOGADTA EZT A HATÁROZATOT:

            1. cikk
            A (KKBP) 2016/849 határozat II. és III. melléklete az e határozat mellékletében foglaltak szerint módosul.

            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Brüsszelben, 2019. július 15-én.

                  a Tanács részéről

                  az elnök

               F. MOGHERINI

            (1)  A Tanács (KKBP) 2016/849 határozata (2016. május 27.) a Koreai Népi Demokratikus Köztársasággal szembeni korlátozó intézkedésekről és a 2013/183/KKBP határozat hatályon kívül helyezéséről (HL L 141., 2016.5.28., 79. o.).

            MELLÉKLET
            A (KKBP) 2016/849 határozat a következőképpen módosul:

                        1.

                        A II. mellékletben az IA. rész („Személyek”) alcíme a következőképpen módosul:

                                    a)

                                    a 30. bejegyzés (RI Pyong Chol, születési idő: 1948.) törlésre kerül;

                                    b)

                                    a többi bejegyzés számozása 1–27-re változik.

                        2.

                        A III. mellékletben a B. rész („Szervezetek”) alcímében a következő bejegyzés helyébe a következő szöveg lép:

                                    „3.

                                    Maritime Administrative Bureau
                                    más néven North Korea Maritime Administration Bureau vagy Maritime Administration of DPR Korea

                                                Cím: Ryonhwa-2Dong, Central District, Phenjan, KNDK

                                                PO BOX 416.

                                                Tel.: 850-2-181118059

                                                Fax: 850 2 381 4410

                                                E-mail: mab@silibank.net.kp

                                                Honlap: www.ma.gov.kp

                                    2017.10.16.

                                    A Maritime Administrative Bureau segített kijátszani az ENSZ BT által kivetett szankciókat, többek között azzal, hogy átnevezte és újra lajstromba vette az egyes jegyzékbe vett szervezetek eszközeit, és hamis okmányokat állított ki az ENSZ BT szankciói által érintett hajók számára.”


title: A Tanács (EU) 2019/1255 határozata (2019. július 18.) az Európai Beruházási Bank alapokmányáról szóló 5. jegyzőkönyv módosításáról

text:
                  24.7.2019

                  HU

                  Az Európai Unió Hivatalos Lapja

                  L 196/1

         A TANÁCS (EU) 2019/1255 HATÁROZATA
         (2019. július 18.)
         az Európai Beruházási Bank alapokmányáról szóló 5. jegyzőkönyv módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 308. cikkére,
         tekintettel az Európai Beruházási Bank kérésére,
         a jogalkotási aktus tervezetének a nemzeti parlamentek részére való megküldését követően,
         tekintettel az Európai Parlament véleményére (1),
         tekintettel az Európai Bizottság véleményére (2),
         különleges jogalkotási eljárás keretében,
         mivel:

                     (1)

                     Az Európai Beruházási Bank (a továbbiakban: a Bank) Igazgatótanácsa a 2018. december 11-i ülésén jóváhagyta az irányításra vonatkozóan a 2018. július 17-i ülésen előterjesztett változtatások bevezetésének ütemtervét.

                     (2)

                     A Bank Kormányzótanácsának 2018. június 22-i határozata alapján összehívtak egy részvényesekből álló magas szintű munkacsoportot, amelynek azt kell megvizsgálnia, hogy egyes tagállamoknak milyen lehetőségei vannak további tőkejegyzésre a Bankban.

                     (3)

                     Indokolt Lengyelország jegyzett tőkéjét – kérésének megfelelően – 5 386 000 000 euróval megemelni.

                     (4)

                     Szintén indokolt Románia jegyzett tőkéjét – kérésének megfelelően – 125 452 381 euróval megemelni.

                     (5)

                     Az emelések nyomán módosítani kell a Bank Igazgatótanácsában részt vevő helyetteseknek a tagállami csoportok által közös megegyezéssel történő jelölésére vonatkozó rendelkezéseket.

                     (6)

                     Az Bank alapokmányát ezért ennek megfelelően módosítani kell,

               ELFOGADTA EZT A HATÁROZATOT:

            1. cikk
            Az Európai Unió működéséről szóló szerződéshez csatolt, az Európai Beruházási Bank alapokmányáról szóló 5. jegyzőkönyv a következőképpen módosul:

                        1.

                        A 4. cikk (1) bekezdésének első albekezdése a következőképpen módosul:

                                    a)

                                    a bevezető rész helyébe a következő szöveg lép:

                                       „(1)   A Bank tőkéje 248 795 606 881 EUR, amelyet a tagállamok a következők szerint jegyeznek:”;

                                    b)

                                    a Lengyelországra, illetve Romániára vonatkozó sorok helyébe a következő sorok lépnek:

                                                „Lengyelország

                                                11 366 679 827 ”

                                                „Románia

                                                1 639 379 073 ”;

                        2.

                        A 9. cikk (2) bekezdésének harmadik albekezdése helyébe a következő szöveg lép:
                        „A helyetteseket a Kormányzótanács öt évre nevezi ki a következők szerint:

                                    —

                                    két helyettest a Németországi Szövetségi Köztársaság jelölése alapján,

                                    —

                                    két helyettest a Francia Köztársaság jelölése alapján,

                                    —

                                    két helyettest az Olasz Köztársaság jelölése alapján,

                                    —

                                    két helyettest a Spanyol Királyság és a Portugál Köztársaság közös megegyezéssel történő jelölése alapján,

                                    —

                                    három helyettest a Belga Királyság, a Luxemburgi Nagyhercegség és a Holland Királyság közös megegyezéssel történő jelölése alapján,

                                    —

                                    három helyettest a Horvát Köztársaság, Magyarország és a Lengyel Köztársaság közös megegyezéssel történő jelölése alapján,

                                    —

                                    négy helyettest a Dán Királyság, a Görög Köztársaság, Írország és Románia közös megegyezéssel történő jelölése alapján,

                                    —

                                    hat helyettest az Észt Köztársaság, a Lett Köztársaság, a Litván Köztársaság, az Osztrák Köztársaság, a Finn Köztársaság és a Svéd Királyság közös megegyezéssel történő jelölése alapján,

                                    —

                                    hat helyettest a Bolgár Köztársaság, a Cseh Köztársaság, a Ciprusi Köztársaság, a Máltai Köztársaság, a Szlovén Köztársaság és a Szlovák Köztársaság közös megegyezéssel történő jelölése alapján,

                                    —

                                    egy helyettest a Bizottság jelölése alapján.”

            2. cikk
            Ezt a határozatot az (EU) 2019/654 tanácsi határozat (3) alkalmazásának kezdőnapjától számított egy hónap elteltével kell alkalmazni.

            Kelt Brüsszelben, 2019. július 18-án.

                  a Tanács részéről

                  az elnök

               T. TUPPURAINEN

            (1)  A 2019. április 17-i vélemény (a Hivatalos Lapban még nem tették közzé).

            (2)  A 2019. május 15-i vélemény (a Hivatalos Lapban még nem tették közzé).

            (3)  A Tanács (EU) 2019/654 határozata (2019. április 15.) az Európai Beruházási Bank alapokmányáról szóló (5.) jegyzőkönyv módosításáról (HL L 110., 2019.4.25., 36. o.).


title: A Politikai és Biztonsági Bizottság (KKBP) 2019/1264 határozata (2019. július 23.) az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália) uniós missziós erői parancsnokának kinevezéséről (EUTM Szomália/1/2019)

text:
                  26.7.2019

                  HU

                  Az Európai Unió Hivatalos Lapja

                  L 199/6

         A POLITIKAI ÉS BIZTONSÁGI BIZOTTSÁG (KKBP) 2019/1264 HATÁROZATA
         (2019. július 23.)
         az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália) uniós missziós erői parancsnokának kinevezéséről (EUTM Szomália/1/2019)
         A POLITIKAI ÉS BIZTONSÁGI BIZOTTSÁG,
         tekintettel az Európai Unióról szóló szerződésre és különösen annak 38. cikkére,
         tekintettel az Európai Uniónak a szomáliai biztonsági erők kiképzéséhez hozzájáruló katonai missziójáról szóló, 2010. február 15-i 2010/96/KKBP tanácsi határozatra (1) és különösen annak 5. cikkére,
         mivel:

                     (1)

                     A 2010/96/KKBP határozat 5. cikkének (1) bekezdése értelmében a Tanács az Európai Unióról szóló szerződés 38. cikkével összhangban felhatalmazta a Politikai és Biztonsági Bizottságot (PBB), hogy meghozza az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália) politikai ellenőrzésére és stratégiai irányítására vonatkozó megfelelő határozatokat, az uniós misszió következő parancsnokainak kinevezéséről szóló határozatokat is beleértve.

                     (2)

                     A (KKBP) 2017/971 tanácsi határozat (2) módosította az EUTM Szomália parancsnoki láncát.

                     (3)

                     A PBB 2018. július 11-én elfogadta a (KKBP) 2018/992 határozatot (3), amellyel Matteo Giacomo SPREAFICO ezredest nevezte ki az EUTM Szomália uniós missziós erőinek parancsnokává.

                     (4)

                     Olaszország 2019. május 23-án azt javasolta, hogy Matteo Giacomo SPREAFICO dandártábornok utódjaként 2019. augusztus 9-i hatállyal Antonello DE SIO dandártábornokot nevezzék ki az EUTM Szomália uniós missziós erőinek parancsnokává.

                     (5)

                     Az EU Katonai bizottsága 2019. június 4-én megállapodott arról, hogy ajánlja a PBB-nek e javaslat jóváhagyását.

                     (6)

                     Határozni kell Antonello DE SIO dandártábornok kinevezéséről. A (KKBP) 2018/992 határozatot ezért hatályon kívül kell helyezni.

                     (7)

                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában. Következésképpen Dánia nem vesz részt e határozat elfogadásában, az rá nézve nem kötelező és nem alkalmazandó,

               ELFOGADTA EZT A HATÁROZATOT:

            1. cikk
            A Politikai és Biztonsági Bizottság 2019. augusztus 9-i hatállyal Antonello DE SIO dandártábornokot nevezi ki az EUTM Szomália uniós missziós erőinek parancsnokává.

            2. cikk
            A (KKBP) 2018/992 határozat 2019. augusztus 9-től hatályát veszti.

            3. cikk
            Ez a határozat az elfogadásának napján lép hatályba.

            Kelt Brüsszelben, 2019. július 23-án.

                  a Politikai és Biztonsági Bizottság részéről

                  az elnök

               S. FROM-EMMESBERGER

            (1)  HL L 44., 2010.2.19., 16. o.

            (2)  A Tanács (EU) 2017/971 határozata (2017. június 8.) a nem végrehajtási jellegű uniós katonai KBVP-missziókra vonatkozó tervezési és végrehajtási szabályok meghatározásáról, valamint az Európai Uniónak a szomáliai biztonsági erők kiképzéséhez hozzájáruló katonai missziójáról szóló 2010/96/KKBP határozat, az Európai Uniónak a mali fegyveres erők kiképzéséhez hozzájáruló katonai missziójáról (EUTM Mali) szóló 2013/34/KKBP határozat, és az Európai Unió közép-afrikai köztársasági katonai kiképzési KBVP-missziójáról (EUTM RCA) szóló (KKBP) 2016/610 határozat módosításáról (HL L 146., 2017.6.9., 133. o.).

            (3)  A Politikai és Biztonsági Bizottság (KKBP) 2018/992 határozata (2018. július 11.) az Európai Uniónak a szomáliai biztonsági erők kiképzéséhez hozzájáruló katonai missziója (EUTM Szomália) uniós missziós erői parancsnokának kinevezéséről (EUTM Szomália/1/2018) (HL L 177., 2018.7.13., 12. o.).


title: Az Európai Parlament és a Tanács (EU) 2017/2192 határozata (2017. november 15.) Olaszország EGF/2017/004 IT/Almaviva referenciaszámú kérelme nyomán az Európai Globalizációs Alkalmazkodási Alap igénybevételéről

text:
               25.11.2017

               HU

               Az Európai Unió Hivatalos Lapja

               L 310/47

         AZ EURÓPAI PARLAMENT ÉS A TANÁCS (EU) 2017/2192 HATÁROZATA
   (2017. november 15.)
   Olaszország EGF/2017/004 IT/Almaviva referenciaszámú kérelme nyomán az Európai Globalizációs Alkalmazkodási Alap igénybevételéről
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendeletre (1) és különösen 15. cikkének (4) bekezdésére,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (2) és különösen annak 13. pontjára,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (a továbbiakban: EGAA) célja, hogy támogatást nyújtson a globalizáció hatására a világkereskedelemben bekövetkezett fő strukturális változások miatt vagy a globális pénzügyi és gazdasági válság elhúzódása, illetve egy újabb globális pénzügyi és gazdasági válság következtében elbocsátott munkavállalóknak és tevékenységüket megszüntető önálló vállalkozóknak a munkaerőpiacra történő újbóli beilleszkedéshez.

               (2)

               Az EGAA maximális éves összege az 1311/2013/EU, Euratom tanácsi rendelet (3) 12. cikkében meghatározottaknak megfelelően (2011-es árakon számítva) nem haladhatja meg a 150 millió EUR összeget.

               (3)

               Olaszország az Almaviva Contact SpA vállalatnál történt elbocsátásokra tekintettel 2017. május 9-én az EGAA igénybevételére irányuló kérelmet nyújtott be. A kérelmet az 1309/2013/EU rendelet 8. cikke (3) bekezdésének megfelelően további információkkal egészítették ki. A kérelem eleget tesz az 1309/2013/EU rendelet 13. cikkében az EGAA-ból származó pénzügyi hozzájárulás meghatározására vonatkozóan megállapított követelményeknek.

               (4)

               Az EGAA-t ezért igénybe kell venni az Olaszország által benyújtott kérelem alapján nyújtandó, 3 347 370 EUR összegű pénzügyi hozzájárulás folyósítása érdekében.

               (5)

               Az Európai Globalizációs Alkalmazkodási Alap igénybevételéhez szükséges idő minimálisra csökkentése érdekében ezt a határozatot az elfogadása napjától kell alkalmazni,

         ELFOGADTA EZT A HATÁROZATOT:
   1. cikk
   Az Unió 2017-es pénzügyi évre vonatkozó általános költségvetésének keretein belül az Európai Globalizációs Alkalmazkodási Alapból 3 347 370 EUR összeg igénybevételére kerül sor kötelezettségvállalási és kifizetési előirányzatok formájában.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   Ezt a határozatot 2017. november 15-től kell alkalmazni.

      Kelt Strasburgban, 2017. november 15-én.

            az Európai Parlament részéről

            az elnök

         A. TAJANI

            a Tanács részéről

            az elnök

         M. MAASIKAS

      (1)  HL L 347., 2013.12.20., 855. o.

      (2)  HL C 373., 2013.12.20., 1. o.

      (3)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).


title: Az Európai Központi Bank (EU) 2017/2199 határozata (2017. november 20.) a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/37)

text:
               28.11.2017

               HU

               Az Európai Unió Hivatalos Lapja

               L 312/92

         AZ EURÓPAI KÖZPONTI BANK (EU) 2017/2199 HATÁROZATA
   (2017. november 20.)
   a harmadik fedezettkötvény-vásárlási program végrehajtásáról szóló EKB/2014/40 határozat módosításáról (EKB/2017/37)
   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 12.1. cikke második albekezdésére, a 3.1. cikke első francia bekezdésével és a 18.1. cikkével együttesen,
   mivel:

               (1)

               Az EKB/2014/40 határozat (1) létrehozta a harmadik fedezettkötvény-vásárlási programot (CBPP3). A harmadik fedezettkötvény-vásárlási program az eszközfedezetű értékpapír-vásárlási program, a közszektor eszközeinek másodlagos piacon történő megvásárlására irányuló program és a vállalati szektort érintő vásárlási program mellett a kibővített eszközvásárlási program részét képezi. Az eszközvásárlási program célja a monetáris politika transzmissziójának további előmozdítása, az euroövezet gazdaságának történő hitelezés megkönnyítése, a háztartások és cégek hitelfelvételi feltételeinek enyhítése és a hozzájárulás ahhoz, hogy az inflációs ráták középtávon visszatérjenek a 2 % alatti, azonban ahhoz közeli szintekhez, az Európai Központi Bank (EKB) árstabilitás fenntartására irányuló elsődleges céljával összhangban.

               (2)

               A Kormányzótanács 2017. október 4-én úgy határozott, hogy tovább finomítja a harmadik fedezettkötvény-vásárlási program keretében az általában feltételes átfolyásos (conditional pass-through) fedezett kötvényeknek nevezett fedezett kötvények elfogadhatóságára vonatkozó szabályokat, tekintettel a potenciálisan magasabb kockázatra, amelynek ezek az eurorendszert kiteszik.

               (3)

               Ezért az EKB/2014/40 határozatot megfelelően módosítani kell,

         ELFOGADTA EZT A HATÁROZATOT:
   1. cikk
   Módosítás
   Az EKB/2014/40 határozat 2. cikke a következő 9. ponttal egészül ki:

                  „9.

                  A fedezett kötvények nem vásárolhatók meg a CBPP3 program keretében, amennyiben: a) azok feltételes átfolyásos struktúrával rendelkeznek, ahol előre meghatározott események a kötvény futamidejének meghosszabbításához és egy elsődlegesen a fedezeti alapban szereplő eszközök által generált pénzforgalomtól függő fizetési struktúrára való átváltáshoz vezetnek; és b) azokat CQS3 alatti első legjobb kibocsátói minősítéssel rendelkező jogalany bocsátott ki.”

   2. cikk
   Hatálybalépés
   Ez a határozat 2018. február 1-jén lép hatályba.

      Kelt Frankfurt am Mainban, 2017. november 20-án.

            az EKB Kormányzótanácsa részéről

            az EKB elnöke

         Mario DRAGHI

      (1)  Az EKB/2014/40 határozat (2014. október 15.) a harmadik fedezettkötvény-vásárlási program végrehajtásáról (HL L 335., 2014.11.22., 22. o.).


title: A Tanács határozata (2017. november 27.) az Európai Unió 2017-es pénzügyi évre vonatkozó 6. sz. költségvetés-módosítási tervezetéről szóló tanácsi álláspont elfogadásáról

text:
               29.11.2017

               HU

               Az Európai Unió Hivatalos Lapja

               C 404/1

         A TANÁCS HATÁROZATA
   (2017. november 27.)
   az Európai Unió 2017-es pénzügyi évre vonatkozó 6. sz. költségvetés-módosítási tervezetéről szóló tanácsi álláspont elfogadásáról
   (2017/C 404/01)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződéssel és különösen annak 106a. cikkével együtt értelmezett, az Európai Unió működéséről szóló szerződésre és különösen annak 314. cikkére,
   tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (1) és különösen annak 41. cikkére,
   mivel:

               —

               2016. december 1-jén sor került az Unió 2017-es pénzügyi évre vonatkozó költségvetésének végleges elfogadására (2).

               —

               a Bizottság 2017. október 9-én benyújtotta a 2017-es pénzügyi év általános költségvetésére vonatkozó 6. sz. költségvetés-módosítási tervezetre irányuló javaslatát,

               —

               az államkincstárak kezeléséhez kapcsolódó igények teljesítése céljából haladéktalanul el kell fogadni a 2017. évi általános költségvetésre vonatkozó 6. sz. költségvetés-módosítási tervezetet. Ezért indokolt a Tanács eljárási szabályzata 3. cikkének (3) bekezdésével összhangban lerövidíteni a nemzeti parlamentek tájékoztatására vonatkozóan az (1.) jegyzőkönyv 4. cikkében meghatározott nyolchetes időtartamot,

         A KÖVETKEZŐKÉPPEN HATÁROZOTT:
   Egyetlen cikk
   A Tanács 2017. november 27-én elfogadta az Európai Unió 2017-es pénzügyi évre vonatkozó 6. sz. költségvetés-módosítási tervezetéről szóló tanácsi álláspontot.
   A teljes szöveg megtekinthető a Tanács honlapján és letölthető onnan: http://www.consilium.europa.eu/

      Kelt Brüsszelben, 2017. november 27-én.

            a Tanács részéről

            az elnök

         M. MAASIKAS

      (1)  HL L 298., 2012.10.26., 1. o.

      (2)  HL L 51., 2017.2.28., 1. o.


               30.11.2017

               HU

               Az Európai Unió Hivatalos Lapja

               C 408/59

         P7_TA(2014)0257
   Mario Borghezio mentelmi jogának és kiváltságainak fenntartása
   Az Európai Parlament 2014. április 2-i határozata a Mario Borghezio mentelmi jogának és kiváltságainak fenntartására irányuló kérelemről (2013/2279(IMM))
   (2017/C 408/09)

      Az Európai Parlament,

               —

               tekintettel Mario Borghezio 2013. november 21-én kelt és a 2013. november 21-i plenáris ülésen ismertetett kérelmére, amelyben a Milánói Bíróság által vele szemben indított vizsgálatokkal összefüggésben kéri mentelmi jogának fenntartását (ref.47317/13),

               —

               miután meghallgatta Carlo Casinit, aki az eljárási szabályzat 7. cikkének (5) bekezdésével összhangban Mario Borghezio képviseletében lépett fel, valamint meghallgatta Mario Borghezio-t személyesen,

               —

               tekintettel az Európai Unió alapjogi chartájának 1., 11. és 21. cikkére,

               —

               tekintettel eljárási szabályzata 153. cikkére,

               —

               tekintettel az Európai Unió kiváltságairól és mentességeiről szóló 7. jegyzőkönyv 8. cikkére, valamint az Európai Parlament képviselőinek közvetlen és általános választójog alapján történő választásáról szóló, 1976. szeptember 20-i okmány 6. cikkének (2) bekezdésére,

               —

               tekintettel az Európai Unió Bírósága 1964. május 12-i, 1986. július 10-i, 2008. október 15-i és 21-i, valamint 2010. március 19-i és 2011. szeptember 6-i ítéleteire (1),

               —

               tekintettel az olasz Büntető Törvénykönyvre,

               —

               tekintettel eljárási szabályzata 5. cikkének (2) bekezdésére, 6a. cikkére és 7. cikkére,

               —

               tekintettel a Jogi Bizottság jelentésére (A7-0245/2014),

               A.

               mivel Mario Borghezio európai parlamenti képviselő egy olaszországi bíróságon folyó eljárással kapcsolatosan parlamenti mentelmi jogának fenntartását kérte;

               B.

               mivel az Európai Unió kiváltságairól és mentességeiről szóló jegyzőkönyv 8. cikke értelmében az európai parlamenti képviselőket hivatali tisztségük gyakorlása során kinyilvánított véleményük vagy leadott szavazataik miatt semmilyen formában nem vethetik alá vizsgálatnak vagy peres eljárásnak, illetve nem vehetők őrizetbe;

               C.

               mivel e rendelkezés célja annak biztosítása, hogy az Európai Parlament képviselőit megillesse a véleménynyilvánítás szabadsága, ami elvi kérdés, de mivel a véleménynyilvánítás szabadságához fűződő jog nem jogosít fel rágalmazásra és becsületsértésre, gyűlöletre uszításra vagy mások tisztességének megkérdőjelezésére, sem bármely olyan kijelentésre, amely ellentétes az Európai Unió Alapjogi Chartájának 21. cikkével;

               D.

               mivel Mario Borghezio kérelme a vele szemben a Milánói Bíróság ügyészi hivatala által folytatott bűnügyi kivizsgálásokkal függ össze azon kijelentésekkel kapcsolatban, amelyeket állítólag 2013. április 8-án egy rádióinterjúban tett;

               E.

               mivel Mario Borghesio az interjú időpontjában az Európai Parlament képviselője volt;

               F.

               mivel az ügyészség által szolgáltatott feljegyzés szerint a szóban forgó kijelentések az olasz Büntető Törvénykönyv 81. cikkének (1) paragrafusa, a 205/1993 sz. törvény 595. cikkének (1) paragrafusa és a 654/1975 sz. törvény 3. cikke (1) paragrafusának a) pontja értelmében büntetendők, ugyanis kimerítik az ismételt nyilvános rágalmazás és a felsőbbrendűségen vagy fajgyűlöleten alapuló diszkriminatív nézetek terjesztésének tényét;

               G.

               mivel az elhangzott kijelentések a roma etnikai csoport feltételezett jellemvonásaira vonatkoznak;

               H.

               mivel a Mario Borghezio parlamenti tevékenységeiről rögzített adatok szerint a képviselő érdeklődést mutatott a romákkal kapcsolatos kérdések iránt, de mivel a szóban forgó esetben az ügyészség feljegyzésében ismertetett tények és a Jogi Bizottság előtt tartott meghallgatás arra utalnak, hogy az interjúban a képviselő részéről elhangzott kijelentések nem állnak közvetlen és egyértelmű kapcsolatban ezekkel a parlamenti tevékenységekkel;

               I.

               mivel az állítólag elhangzott kijelentések túllépik a politikai vitákban általánosan elfogadott hangnemet, és ezen túlmenően, jellegük a parlamentáris szemlélettől mélyen eltérő; mivel e kijelentések ellentétesek az Európai Unió Alapjogi Chartájának 21. cikkével, és ezért nem tekinthető úgy, hogy azokat az Európai Parlament egy képviselője hivatali tisztségének gyakorlása során tette;

               J.

               mivel az olyan kijelentések, mint amelyeket Mario Borghezio tett, plenáris ülésen történő elhangzásuk esetén az eljárási szabályzat 153. cikke értelmében büntetéseket vonhattak volna maguk után; mivel ezért a parlamenti mentesség hatálya nem terjedhet ki az ilyen kijelentésekre akkor sem, amennyiben azok a Parlamenten kívül hangzanak el;

               K.

               mivel ennélfogva nem vélelmezhető, hogy Mario Borghezio a szóban forgó ügyben európai parlamenti képviselői tisztségét gyakorolta,

               1.

               úgy határoz, hogy nem tartja fenn Mario Borghezio mentelmi jogát és kiváltságait;

               2.

               utasítja elnökét, hogy haladéktalanul továbbítsa ezt a határozatot és illetékes bizottságának jelentését az Olasz Köztársaság illetékes hatóságainak és Mario Borgheziónak.

      (1)  101/63. sz. ügy, Wagner kontra Fohrmann és Krier, [1964] EBHT 195. o.; 149/85. sz. ügy, Wybot kontra Faure és társai, [1986] EBHT 2391. o.; T-345/05. sz. ügy, Mote kontra Európai Parlament [2008], EBHT II-2849. o.; C-200/07. és C-201/07. sz. ügy, Marra kontra De Gregorio és Clemente [2008], EBHT I-7929. o., T-42/06. sz. ügy, Gollnisch kontra Európai Parlament, C-163/10. sz. ügy [2012] ECR II-1135, Patriciello [2011] EBHT I-07565. o.